CELEX: 62009TN0384
Language: el
Date: 2009-10-01 00:00:00
Title: Υπόθεση T-384/09: Προσφυγή της 1ης Οκτωβρίου 2009 — SKW Stahl-Metallurgie Holding και SKW Stahl-Metallurgie κατά Επιτροπής των Ευρωπαϊκών Κοινοτήτων

5.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/23
            
         Προσφυγή της 1ης Οκτωβρίου 2009 — SKW Stahl-Metallurgie Holding και SKW Stahl-Metallurgie κατά Επιτροπής των Ευρωπαϊκών Κοινοτήτων
   (Υπόθεση T-384/09)
   2009/C 297/35
   Γλώσσα διαδικασίας: η γερμανική
   
      Διάδικοι
   
   
      Προσφεύγουσες: SKW Stahl-Metallurgie Holding AG (Unterneukirchen, Γερμανία) και SKW Stahl-Metallurgie GmbH (Unterneukirchen, Γερμανία) (εκπρόσωποι: A. Birnstiel, S. Janka και S. Dierckens, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα των προσφευγουσών
   
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την προσβαλλόμενη απόφαση κατά το μέρος που αφορά τις προσφεύγουσες,
            
         
               —
            
            
               επικουρικώς, να τροποποιήσει το άρθρο 2 της προσβαλλόμενης αποφάσεως, με την οποία επιβάλλεται χρηματικό πρόστιμο στις προσφεύγουσες, ακυρώνοντας το πρόστιμο ή τουλάχιστον προβαίνοντας σε σημαντική μείωσή του,
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Οι προσφεύγουσες προσβάλλουν την απόφαση της Επιτροπής C (2009) 5791 τελικό, της 22ας Ιουλίου 2009, στην υπόθεση COMP/39.396 — Αντιδραστήρια από ανθρακασβέστιο και μαγνήσιο χρησιμοποιούμενα στη βιομηχανία χάλυβα και φυσικού αερίου. Με την προσβαλλόμενη απόφαση επιβλήθηκε πρόστιμο στις προσφεύγουσες και σε άλλες επιχειρήσεις λόγω παραβάσεως του άρθρου 81 ΕΚ καθώς και του άρθρου 53 της Συμφωνίας ΕΟΧ. Κατά την Επιτροπή, οι προσφεύγουσες συμμετείχαν σε ενιαία και διαρκή παράβαση στον τομέα του ανθρακασβεστίου και του μαγνησίου εντός του ΕΟΧ, εξαιρουμένων της Ισπανίας, της Πορτογαλίας, της Ιρλανδίας και του Ηνωμένου Βασιλείου, η οποία συνίστατο σε κατανομή της αγοράς, συμφωνίες καθορισμού των ποσοστώσεων, κατανομή της πελατείας, καθορισμό των τιμών και ανταλλαγή εμπορικών πληροφοριών εμπιστευτικού χαρακτήρα σχετικά με τις τιμές, την πελατεία και τον όγκο συναλλαγών.
   Προς στήριξη της προσφυγής τους, οι προσφεύγουσες επικαλούνται έξι λόγους ακυρώσεως.
   Πρώτον, ισχυρίζονται ότι η καθής προσέβαλε το δικαίωμα ακροάσεως, καθόσον δεν παρέσχε στις προσφεύγουσες τη δυνατότητα να αναπτύξουν προφορικώς ενώπιον αυτής τα επιχειρήματά τους.
   Δεύτερον, οι προσφεύγουσες ισχυρίζονται ότι η Επιτροπή προέβη σε εσφαλμένη εφαρμογή του άρθρου 81, παράγραφος 1 ΕΚ. Συναφώς, ισχυρίζονται ότι η Επιτροπή καταλόγισε στην SKW Stahl-Metallurgie Holding AG τη συμπεριφορά της Stahl-Metallurgie GmbH. Οι προσφεύγουσες ισχυρίζονται, περαιτέρω, ότι οι προϋποθέσεις ανατροπής του τεκμηρίου, κατά το οποίο η μητρική εταιρία ασκεί καθοριστική επιρροή στην θυγατρική της εταιρία, δεν είναι δυνατό να πληρούνται. Εξάλλου, ο τρόπος χειρισμού της υποθέσεως από την καθής αντιβαίνει προς την αρχή της αυτεπάγγελτης έρευνας.
   Τρίτον, οι προσφεύγουσες ισχυρίζονται ότι η Επιτροπή δεν τήρησε την υποχρέωση αιτιολογήσεως που υπέχει δυνάμει του άρθρου 253 ΕΚ, διότι δεν παρέσχε εξηγήσεις σχετικά με τους λόγους για τους οποίους θεωρεί ότι οι παρατηρήσεις των προσφευγουσών δεν επαρκούν για να ανατρέψουν το τεκμήριο καθοριστικής επιρροής που ασκεί η SKW Stahl-Metallurgie Holding AG επί της SKW Stahl-Metallurgie GmbH.
   Επιπροσθέτως, προβάλλουν ότι η καθής παραβίασε ποικιλοτρόπως την αρχή της ίσης μεταχειρίσεως σε σχέση με τον υπολογισμό του χρηματικού προστίμου.
   Πέμπτον, οι προσφεύγουσες ισχυρίζονται ότι η Επιτροπή παρέβη τα άρθρα 7 και 23 του κανονισμού (ΕΚ) 1/2003 (1) καθώς και την αρχή της αναλογικότητας και την αρχή «ουδεμία ποινή άνευ νόμου» σε σχέση με τον υπολογισμό του χρηματικού προστίμου.
   Τέλος, οι προσφεύγουσες ισχυρίζονται ότι η Επιτροπή παρέβη το άρθρο 23, παράγραφος 2 του κανονισμού 1/2003, επειδή επέβαλε στην SKW Stahl-Metallurgie GmbH πρόστιμο που υπερβαίνει το 10 % του κύκλου εργασιών τής ως άνω εταιρίας.
   
      (1)  Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1, σ. 1).